# Swyddog Cyfathrebu a Chynnwys Digidol Rhyngwladol

## Disgrifiad o’r Rôl

|  |  |  |
| --- | --- | --- |
| Graddfa gyflog: |  | C |
| Cyfeirnod: |  | IDCO |
| Tîm: |  | Celfyddydau Rhyngwladol Cymru |
| Adrodd i: |  | Pennaeth (Celfyddydau Rhyngwladol Cymru) |
| Rheoli staff: |  | Dim cyfrifoldeb rheoli llinell |
| Lleoliad: |  | Caerdydd |
| Teithio: |  | Cyson |

### Cyngor Celfyddydau Cymru

Mae Cyngor Celfyddydau Cymru'n elusen annibynnol, a sefydlwyd drwy Siarter Brenhinol ym 1994. Corff a Noddir gan Lywodraeth Cymru ydyn ni, a Llywodraeth Cymru sy'n penodi ein haelodau.

Llywodraeth Cymru sy'n darparu'r rhan fwyaf o'n cyllid. Rydyn ni'n dosbarthu cyllid gan y Loteri Genedlaethol hefyd, ac yn codi arian ychwanegol ar gyfer y celfyddydau lle bo modd o amrywiaeth o ffynonellau'r sectorau cyhoeddus a phreifat.

Mae gennym olygon uchelgeisiol ar gyfer y celfyddydau yng Nghymru. Ein gweledigaeth yw creu Cymru greadigol lle mae'r celfyddydau wrth galon bywyd a lles y genedl, gan wneud ein gwlad yn lle cyffrous a bywiog i fyw, gweithio ac ymweld â hi. Mae llwyddiant ein gweledigaeth yn dibynnu ar ddychymyg a chreadigrwydd ein hartistiaid, ansawdd eu gwaith a'r ymdrechion a wneir i estyn allan ac ysbrydoli cynulleidfaoedd. Rydyn ni'n gweithio i greu amgylchedd lle gall artistiaid uchelgeisiol a blaengar dyfu a llewyrchu, lle gall cynifer o bobl â phosibl fwynhau'r celfyddydau a chwarae rhan ynddynt.

### Ein gwerthoedd

Fel corff cyhoeddus, mae disgwyl i ni gynnal y safonau uchaf o ran atebolrwydd a bod yn agored. Rydyn ni'n gwerthfawrogi creadigrwydd ac arloesi hefyd. Mae ein staff yn aml yn cydweithio mewn grwpiau a thimau i gyflawni ein rhaglenni gwaith. Rydyn ni'n gosod pwyslais arbennig ar weithio mewn ffordd hyblyg a chydweithredol, ac rydyn ni'n cefnogi ein staff i feithrin a datblygu'r sgiliau hyn.

### Ein huchelgeisiau Rhyngwladol

Celfyddydau Rhyngwladol Cymru (CRhC) yw asiantaeth ryngwladol Cyngor Celfyddydau Cymru a sy’n gweithio yn agos gyda brand Cymru Wales a Llywodraeth Cymru a British Council ar ymgyrchion perthnasedd diwylliannol rhyngwaldol. Yn 2023 bydd ffocws ar Flwyddyn Cymru yn Ffrainc. CRhC yw'r porth rhwng y celfyddydau yng Nghymru a'r byd. Fel melin drafod ar gyfer Cyngor y Celfyddydau a'r celfyddydau yng Nghymru, mae CRhC yn darparu’r arbenigedd a’r arweiniad proffesiynol i helpu Cyngor Celfyddydau Cymru i ymchwilio, profi a chyflawni ei amcanion rhyngwladol.

Amcanion ymgysylltu allweddol a phwrpas CRhC yw:

* sicrhau bod artistiaid Cymru’n ymgysylltu’n rhyngwladol;
* helpu i ddatblygu a chyfoethogi arferion ac uchelgeisiau artistig;
* meithrin cyfleoedd rhyngwladol newydd ar gyfer celfyddydau a diwylliant Cymru;
* buddsoddi mewn cydweithredu artistig sy’n ysbrydoli ac yn cysylltu pobl a chymunedau.

### Am y rôl

Bydd y Swyddog Cyfathrebu Digidol Rhyngwladol yn helpu i gyflawni'r cynllun datblygu cynulleidfaoedd rhyngwladol y mae CRhC yn ei gyflawni ar ran Cyngor Celfyddydau Cymru ac ar y cyd â'r tîm Cyfathrebu. Nod y rôl ryngwladol bwrpasol yma yw sicrhau ein bod ni'n weithgar wrth hyrwyddo dealltwriaeth fanwl a chadarnhaol am gelfyddydau a diwylliant Cymru ymysg y cynulleidfaoedd rhyngwladol a chenedlaethol a glustnodwyd yn ein Cynllun Datblygu Cynulleidfaoedd gydag, ac ar ran Llywodraeth Cymru. Bydd yn cydweithio'n agos ar gynnal achlysuron rhyngwladol gyda ac ar ran Llywodraeth Cymru yng Nghymru a thramor.

Bydd y Swyddog Cyfathrebu Digidol Rhyngwladol yn manteisio ar bob agwedd ar y technolegau traddodiadol a newydd a ddefnyddir mewn amrywiaeth o ardaloedd daearyddol er mwyn sicrhau ein bod ni'n cyfathrebu ag amrywiaeth eang o gynulleidfaoedd yn y gwledydd blaenoriaeth, yn ogystal â Phrydain. Bydd y swyddog yn gweithio gyda thimau cyfathrebu ein partneriaid Gwybodfan Celf y DU.

Bydd y Swyddog Cyfathrebu Digidol Rhyngwladol yn pontio rhwng y tîm rhyngwladol a'r tîm cyfathrebu. Bydd y rôl yn cynorthwyo Pennaeth Celfyddydau Rhyngwladol Cymru i gyflawni Strategaeth Ryngwladol Cyngor Celfyddydau Cymru, a bydd yn gyfrifol am ddatblygu a chyflawni’r cynllun datblygu cynulleidfaoedd gyda'r Grŵp Rhaglenni Rhyngwladol. Y Pennaeth Cyfathrebu fydd rheolwr llinell y swydd.

Mae rôl y swyddog yn ddeublyg – i helpu i gyflawni Cynllun Datblygu Cynulleidfaoedd Cyngor Celfyddydau Cymru / Celfyddydau Rhyngwladol Cymru a'r gweithgareddau cysylltiedig; a mynd ati’n ymarferol i gynhyrchu straeon a gwybodaeth ar gyfer y wefan a'r cyfryngau cymdeithasol sy'n gwella dealltwriaeth ein cynulleidfaoedd am y celfyddydau yng Nghymru a'u cwmpas rhyngwladol.

Bydd disgwyl i'r Swyddog Cyfathrebu Digidol Rhyngwladol gyrraedd y cyfryngau ar-lein a chymdeithasol, darlledu a phrint yn y tiriogaethau a bennir.

### Prif gyfrifoldebau

Cynnwys digidol Celfyddydau Rhyngwladol Cymru– cynhyrchu gwybodaeth reolaidd ddwyieithog o ansawdd uchel, a chronfa o gynnwys creadigol digidol mewn fformat amlgyfrwng i'w defnyddio ar sawl gwahanol ffurf. Mae hyn yn cynnwys ar-lein, ar wefan CRhC, cyfryngau cymdeithasol, datganiadau i'r wasg a chylchlythyrau ac allbynnau partneriaeth Gwybodfan Celf y DU.

Ymgyrchoedd cyfryngau cymdeithasol **– creu cynnwys digidol ar gyfer ein** cyfryngau rhyngwladol/cyfryngau cymdeithasol mewn perthynas â phrosiectau rhyngwladol corfforaethol.

Strategaeth ymgysylltu cynulleidfa – cynorthwyo i gyflawni'r Strategaeth Ymgysylltu Cynulleidfa Rhyngwladol.

Ymgyrchoedd ac digwyddiadau – cynorthwyo i gyflawni prosiectau ac digwyddidau sy'n ymwneud â rhaglen ryngwladol CRhC a Gwybodfan Celf y DU.

Cyfathrebu mewnol – trwy weithgaredd cyfathrebu mewnol ac mewn cydweithrediad agos â’r tîm Cyfathrebu, sicrhau bod gan staff ac aelodau Cyngor fynediad at wybodaeth a newyddion allweddol.

Cymorth a gwybodaeth arbenigol – helpu cydweithwyr, artistiaid a sefydliadau celfyddydol gydag ymholiadau rhyngwladol, darparu cymorth ac arweiniad mewn perthynas â’r cyfryngau.

Cydymffurfiaeth gorfforaethol – dilyn y polisïau hynny sy'n amddiffyn Cyngor y Celfyddydau a'i staff rhag datguddiad posibl i risgiau a digwyddiadau adroddadwy. Mae'r rhain yn cynnwys Atal Twyll, y Rheoliad Cyffredinol ar Ddiogelu Data, Safonau'r Gymraeg, Llesiant Cenedlaethau'r Dyfodol a Seiberddiogelwch/defnyddio TGCh. (Diffinnir cyfrifoldebau'r staff ym mholisïau perthnasol Cyngor y Celfyddydau.)

Dyletswyddau ychwanegol – unrhyw ddyletswyddau rhesymol sy'n gyson â'r uchod.

### Gwybodaeth, profiad a nodweddion

Rydym am ddenu i'r sefydliad pobl sydd â diddordeb ym myd y celfyddydau, ymrwymiad i egwyddorion gwasanaethau cyhoeddus agored ac atebol, a'r ddawn i weithio gydag amrywiaeth eang o gwsmeriaid. Rydyn ni'n credu mewn gosod y safonau uchaf ym mhob agwedd ar ein gwaith. Mae pob aelod o staff felly’n gennad i'r cwmni ac rydyn ni'n disgwyl i bawb barchu a chynnal ein henw da.

Ein nod yw bod yn sefydliad arloesol a blaengar. Rydyn ni am i'n staff gydweithio â'i gilydd er mwyn sicrhau ein bod ni'n effeithlon, yn effeithiol ac yn ddefnyddiol.

Rydyn ni'n ei chymryd yn ganiataol y bydd ein staff yn hyfedr wrth reoli gweinyddiaeth bob dydd ac y byddant wedi datblygu sgiliau trefnu da. Felly mae diddordeb penodol gennym mewn staff sy'n gallu gweithio'n hyblyg gan ddefnyddio'u dychymyg i fynd i'r afael â'r sialensiau a fydd yn eu hwynebu – staff â'r fenter a'r egni i lewyrchu mewn amgylchedd gwaith prysur, ac sy'n cael boddhad o gyflawni targedau uchelgeisiol ac ymestynnol.

Yn ogystal, mae'r rôl yma'n gofyn am y wybodaeth, y profiad a'r nodweddion penodol canlynol. Caiff ymgeiswyr eu hasesu yn erbyn y meini prawf hanfodol a dymunol a bennir isod:

|  |  |  |
| --- | --- | --- |
|  | **Hanfodol** | **Dymunol** |
| **Gwybodaeth** | * Gwybodaeth gadarn am gynhyrchu cynnwys a thirlun cyfryngau digidol yng Nghymru, Prydain ac yn rhyngwladol * Dealltwriaeth am strwythurau llywodraeth ryngwladol, cenedlaethol a lleol * Brwdfrydedd dros y celfyddydau yng Nghymru ac ar lefel ryngwladol. | * Profiad o ddylanwadu ar bobl eraill ar lefel ryngwladol trwy gyfathrebu da |
| **Sgiliau** | * Sgiliau cynhyrchu cynnwys digidol a TG datblygedig iawn |  |
| **Profiad** | * Gradd berthnasol a/neu brofiad proffesiynol blaenorol a enillwyd trwy gyflogaeth mewn swydd berthnasol ym maes cynnwys a chyfryngau digidol * Profiad helaeth a gafwyd trwy weithio mewn rôl Cynhyrchydd digidol/y cyfryngau cymdeithasol/Cysylltiadau Cyhoeddus, gan gynnwys tystiolaeth o reoli cysylltiadau â'r cyfryngau a datblygu a gweithredu strategaethau cyfryngau digidol a chysylltiadau cyhoeddus arloesol * Profiad o gyfathrebu ar lefel ryngwladol | * Profiad o ddylanwadu ar lefel ryngwladol * Profiad o weithio dros sefydliad rhyngwladol * Profiad o gynulleidfaoedd ac arferion diwylliannol rhyngwladol amrywiol. |
| **Nodweddion** | * Sgiliau ysgrifennu a gramadeg caboledig, y gallu i sgwrsio'n hyderus yn ysgrifenedig ac ar lafar yn Gymraeg a Saesneg * Y gallu i gydgysylltu â chleientiaid a chwsmeriaid ar bob lefel, meithrin perthnasau allweddol ag asiantaethau'r cyfryngau gan gynnwys rhai print/darlledwyr ar-lein, hysbysebwyr a dylunwyr graffeg * Dawn greadigol a llygad dda am ddatblygu a chreu cynnwys newydd, ffres ac arloesol yn y meysydd digidol, y cyfryngau cymdeithasol a Chysylltiadau Cyhoeddus * Y gallu i beidio â chyffroi o dan bwysau a'r gallu i bwyso a mesur gwahanol flaenoriaethau a gofynion, gan ddod i gasgliadau a chyflwyno argymhellion * Sgiliau rheoli amser a threfnu rhagorol * Y gallu i feddwl mewn ffordd strategol a datblygu blaenoriaethau * Ymrwymiad i gyfleoedd cyfartal * Y gallu a'r parodrwydd i deithio'n cyson ar draws Cymru a'r DU a/neu weithio tu allan i’r oriau arferol |  |
| **Y Gymraeg** | * Rhuglder yn y Gymraeg (ysgrifenedig a llafar) | * Rhuglder neu wybodaeth dda o Ffrangeg neu iaith dramor arall. |